Document ID: 32006D0080

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Φεβρουαρίου 2006
για να επιτραπεί σε ορισμένα κράτη μέλη η παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ του Συμβουλίου για την αναγνώριση και την καταγραφή των ζώων
[κοινοποιηθείσα υπό τον αριθμό Ε(2006) 172]
(Τα κείμενα στην τσεχική, τη γαλλική, την ιταλική, την πολωνική, την πορτογαλική και τη σλοβακική γλώσσα είναι τα μόνα αυθεντικά)
(2006/80/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/102/ΕΟΚ του Συμβουλίου, της 27ης Νοεμβρίου 1992, για την αναγνώριση και την καταγραφή των ζώων (1), και ιδίως το άρθρο 3 παράγραφος 2,
Εκτιμώντας τα ακόλουθα:
(1)
Το άρθρο 3 παράγραφος 2 της οδηγίας 92/102/ΕΟΚ προβλέπει τη δυνατότητα να επιτρέπεται στα κράτη μέλη να αποκλείουν από τον κατάλογο των εκμεταλλεύσεων που προβλέπεται στο άρθρο 3 παράγραφος 1 τα φυσικά πρόσωπα που είναι κάτοχοι ενός μόνον χοίρου, προοριζόμενου για ιδία χρήση ή κατανάλωση, ή για να ληφθούν υπόψη ιδιάζουσες καταστάσεις, εφόσον το ζώο αυτό υποβάλλεται, πριν από οιαδήποτε μετακίνηση, στους ελέγχους που προβλέπονται από την παρούσα οδηγία.
(2)
Οι αρχές της Τσεχικής Δημοκρατίας, της Γαλλίας, της Πολωνίας και της Σλοβακίας υπέβαλαν αίτηση για χορήγηση σχετικής έγκρισης όσον αφορά εκμεταλλεύσεις με έναν μόνο χοίρο και παρείχαν τις κατάλληλες διαβεβαιώσεις όσον αφορά τους κτηνιατρικούς ελέγχους.
(3)
Ως εκ τούτου, θα πρέπει να επιτραπεί στην Τσεχική Δημοκρατία, τη Γαλλία, την Πολωνία και τη Σλοβακία να εφαρμόσουν την παρέκκλιση.
(4)
Η απόφαση 95/80/ΕΚ της Επιτροπής (2) χορηγεί στην Πορτογαλία την παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ.
(5)
Η απόφαση 2005/458/ΕΚ της Επιτροπής (3) χορηγεί στην Ιταλία την παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ.
(6)
Είναι σκόπιμο να περιληφθούν σε μία ενιαία απόφαση τα κράτη μέλη στα οποία έχει επιτραπεί η παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ.
(7)
Κατά συνέπεια, οι αποφάσεις 95/80/ΕΚ και 2005/458/ΕΚ θα πρέπει να καταργηθούν και να αντικατασταθούν από την παρούσα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στα κράτη μέλη που παρατίθενται στο παράρτημα της παρούσας απόφασης να εφαρμόζουν την παρέκκλιση που προβλέπεται στο άρθρο 3 παράγραφος 2 της οδηγίας 92/102/ΕΟΚ όσον αφορά τις εκμεταλλεύσεις με έναν μόνο χοίρο.
Άρθρο 2
Καταργούνται διά της παρούσης οι αποφάσεις 95/80/ΕΚ και 2005/458/ΕΚ.
Άρθρο 3
Η παρούσα απόφαση απευθύνεται στην Τσεχική Δημοκρατία, στη Γαλλική Δημοκρατία, στην Ιταλική Δημοκρατία, στην Πολωνική Δημοκρατία, στην Πορτογαλική Δημοκρατία και στη Σλοβακική Δημοκρατία.
Βρυξέλλες, 1 Φεβρουαρίου 2006.

Labels: 18
15
6